พุทธศาสนิกชน 2 แผ่นดิน ไทย-กัมพูชา ร่วมเวียนเทียนรอบมณฑปหลวงปู่สรวง เนื่องในสัปดาห์วันวิสาขบูชาอาเชียนสานสัมพันธไมตรีในมิติพระพุทธศาสนา
พุทธศาสนิกชน 2 แผ่นดิน ไทย-กัมพูชา ร่วมเวียนเทียนรอบมณฑปหลวงปู่สรวง เนื่องในสัปดาห์วันวิสาขบูชาอาเชียนสานสัมพันธไมตรีในมิติพระพุทธศาสนา            ที่ไพรพัฒนา อำเภอภูสิงห์ จังหวัดศรีสะเกษ นายอรรคพล อรรคบุตร นายอำเภอภูสิงห์ ร่วมกับ นายประหยัด ถิลา วัฒนธรรมจังหวัดศรีสะเกษ, พล.ต.โต๊จ รา รองเสนาธิการภูมิภาคทหารที่ 4 และหัวหน้าประสานงานชายแดนไทย-กัมพูชา เป็นประธานเปิดโครงการสัปดาห์วิสาขบูชาอาเชียนสานสัมพันธไมตรีในมิติพระพุทธศาสนา จ.ศรีสะเกษ ประจำปี 2562 ระหว่างวันที่ 17 – 19 พ.ค. 62            โดยมี พระครูโกศล สิกขกิจ เจ้าคณะอำเภอภูสิงห์ (ธ) เจ้าอาวาสวัดไพรพัฒนา พร้อมด้วยคณะสงฆ์จากประเทศไทย ประเทศกัมพูชา ส่วนราชการ นักเรียน นักศึกษา และพุทธศาสนิกชนชาวไทย-กัมพูชา จำนวนกว่า 1 พันคน ร่วมประกอบพิธีเวียนเทียนรอบมณฑปหลวงปู่สรวง ซึ่งมีพระบรมสารีกธาตุพระสัมมาสัมพุทธเจ้าประดิษฐานอยู่บนยอดมณฑป เนื่องในสัปดาห์วันวิสาขบูชาอาเชียน            นายบุญชู บุดดาห์ วัฒนธรรมอำเภอภูสิงห์ กล่าวว่า จังหวัดศรีสะเกษ โดยสำนักงานวัฒนธรรมจังหวัดศรีสะเกษ ร่วมกับสภาวัฒนธรรมจังหวัดศรีสะเกษ วัดไพรพัฒนา และมูลนิธิหลวงปู่สรวง ได้จัดโครงการสัปดาห์วิสาขบูชาอาเชียนสานสัมพันธไมตรีในมิติพระพุทธศาสนา จ.ศรีสะเกษ ประจำปี 2562 เพื่อส่งเสริมกิจกรรมวันสำคัญทางพระพุทธศาสนา การเสริมสร้างค่านิยม 12 ประการ และเป็นการเสริมสร้างกิจกรรมแลกเปลี่ยนวัฒนธรรมแบบพื้นบ้าน วิถีถิ่น วิถีไทย วัฒนธรรมไทย วัฒนธรรมอาเชียน            พระครูโกศลสิกขกิจ กล่าวว่า เนื่องในโอกาสสัปดาห์วันวิสาขบูชา ซึ่งเป็นวันสำคัญทางพระพุทธศาสนา อาตมาภาพจึงขอเชิญชวนพุทธศาสนิกชนชาวไทยและชาวพุทธทั่วโลก ให้ร่วมกันเข้าวัดปฏิบัติธรรม ทำบุญตักบาตร ทำความดี ละเว้นชั่ว เพื่อถวายเป็นพุทธบูชาแด่องค์สมเด็จพระสัมมาสัมพระพุทธเจ้า ซึ่งบุญกุศลที่ร่วมกันกระทำขึ้นมานี้จะส่งผลดีต่อตนเองและครอบครัว ทำให้มีความเจริญในหน้าที่การงาน ค้าขายร่ำรวย ครอบครัวอบอุ่น เป็นพลเมืองดีของประเทศชาติสืบต่อไป